Oliebol-inisiatief maak kinderharte bly | Maroela Media
Oliebol-inisiatief maak kinderharte bly
Die Krispy Kreme Kourage oliebol. (Foto: Verskaf)
Jong Suid-Afrikaners wat aan siektes soos kanker, nierversaking of bloedsiektes ly, sal dié Kersfees hul drome bewaarheid, danksy landgenote wat Krispy Kreme-oliebolle koop.
Die kettinggroep wat al sedert 2015 in Suid-Afrika is, het vanjaar onderneem om 'n gedeelte van die wins uit die verkope van sy Kourage-oliebolle dié feestyd aan die Reach for a Dream-stigting te skenk.
Reach for a Dream beywer hom om jaarliks talle jong lyers aan verskeie siektes se drome te laat waar word, hetsy dit 'n groot inkopiedag is, om perd te ry of 'n sportheld te ontmoet. Elke wens is so uniek soos elke kind.
Krispy Kreme werk al sowat twee jaar agter die skerms saam met dié organisasie en het tot dusver 39 kinders se drome laat waar word. Elke droom wat in vennootskap tussen die organisasies uitgevoer word, word in 'n Krispy Kreme-winkel bewaarheid, "want dit is waar magiese oomblikke elke dag plaasvind".
"Ons wil nou lede van die samelewing 'n kans gee om dié kindertjies se drome te bewaarheid en dus maak ons die Krispy Dreamers-inisiatief deel van ons produkte. Ons wil graag die kinders se moed, wilskrag en krag vier," sê Kayleigh Cameron, 'n bemarkingspesialis by Krispy Kreme.
Een dromer wie se wens die organisasies waar laat word het, is jong Thapelo wat net graag 'n brandweerstasie wou besoek. Lede van die organisasies het hom na die Sandton-brandweerstasie geneem, waar hy 'n uniform kon aantrek en 'n brandweertoer onderneem. Thapelo het ook 'n boks oliebolle en sy eie Playstation en monitor, waarop hy kan speel, ontvang.
Nog 'n jong dromer, 14-jarige Brooke wat aan leukemie ly, wou op enige TV-program verskyn om mense meer bewus van die siekte te maak en hulle ook te inspireer. Sy het toe op die TV-program RealTalk op SABC3 verskyn.
'n Ander seun, Lebo, se droom was om sy eie teddiebeer te ontvang. Lebo het nie net een yslike groot teddiebeer gekry nie, maar verskeie kleiner teddies ook. Hy het van oor tot oor geglimlag.
Die inisiatief sal voortduur tot alle voorraad uitverkoop is. Dit is van 2 Desember vanjaar tot 1 Januarie 2020 beskikbaar. Besoek Krispy Kreme se webwerf vir jou naaste winkel en meer inligting.